SCN คาดผลประกอบการปีนี้โตตามเป้า หลังขนส่งก๊าซฯ ให้โรงงานใหญ่เพิ่ม 2 เท่าตัว
SCN คาดผลประกอบการปีนี้โตตามเป้าที่วางไว้ รายได้เติบโตราว 20% จากปี 57 หลังขนส่งก๊าซฯ ให้โรงงานใหญ่เพิ่มกว่า 2 เท่าตัวภายในสิ้นปีนี้ 
13 ส.ค. 2558

นายฤทธี กิจพิพิธ กรรมการบริหาร ผู้อำนวยการสายงานบริหารและการตลาด บริษัท สแกน อินเตอร์ จำกัด (มหาชน) หรือ SCN เปิดเผยว่า บริษัทคาดว่าผลประกอบการในปีนี้จะเติบโตได้ตามเป้าหมายที่วางไว้ เนื่องจากคาดว่าบริษัทจะสามารถขนส่งขนส่งก๊าซธรรมชาติให้โรงงานอุตสาหกรรมรายใหญ่เพิ่มขึ้นกว่า 2 เท่าตัวภายในสิ้นปีนี้ หรือจากเดิมเฉลี่ยวันละ 1,500 ล้านบีทียูต่อวันเพิ่มเป็น 3,500-4,000 ล้านบีทียูต่อวัน เนื่องจากธุรกิจก๊าซธรรมชาติอัดสำหรับใช้ในโรงงานอุตสาหกรรม (iCNG) มีลูกค้ารายใหม่เข้ามาอย่างต่อเนื่อง
ขณะที่ได้รับการสนับสนุนทุนวิจัยเพื่อต่อยอดประสิทธิภาพของระบบจากสำนักงานนวัตกรรมแห่งชาติ (NIA) ที่ผ่านมา สามารถสร้างความมั่นใจให้กับลูกค้าได้มากขึ้น นอกจากนี้ในส่วนธุรกิจปรับปรุงคุณภาพก๊าซ ก็จะสามารถเริ่มรับรู้รายได้ตั้งแต่เดือนตุลาคมนี้เป็นต้นไปด้วย
อนึ่งก่อนหน้านี้ บริษัทระบุว่า บริษัทมั่นใจว่ารายได้ปีนี้จะเติบโตราว 20% จากปี 57 ที่มีรายได้ 2,112 ล้านบาท จากความต้องการใช้ก๊าซ NGV ที่เพิ่มสูงขึ้นอย่างต่อเนื่อง